La Lliga EBA torna a Sant Feliu en el debut del CBS | Esport Blanc i Blau
La Lliga EBA torna a Sant Feliu en el debut del CBS
Posted on 25 Octubre 2014 by Esport blanc i blau
169 dies després la Lliga EBA torna a Sant Feliu amb el CB Santfeliuenc iniciant el vuitè periple en aquesta categoria de la Federació Espanyola on va debutar la temporada 2007-2008. Vuit anys donen per molt i aquest CBS és avui un equip consolidat a la divisió si bé ha de buscar reiventar-se per mirar de recuperar una part d’aquell ambient que es va crear dels dies grans al Juan Carlos Navarro.
Contra el JAC Sants diumenge a les 19:45 i amb l’objectiu de millorar
El CB Santfeliuenc torna al Juan Carlos Navarro i ho fa contra un rival que debuta a la categoria, el JAC Sants. Els barcelonesos van debutar a casa contra l’Hospitalet amb derrota (68 a 75). Per la seva part el Santfeliuenc va caure de manera clara contra el Quart per 76 a 59; tanmateix una derrota excessiva ja que els blaus i blancs no van donar el braç a tòrcer fins el darrer quart.
Objectiu: competir i viure a la part tranquil·la
L’objectiu del CBS 2014-2015 serà armar un bloc competitiu que navegui per aigües tranquil·les sense renunciar a res de sortida. Les renovacions de Guirao i Farfán a més de les arribades dels veterans Lucho Fernández i Àlex Sanmartín han de ser ingredients prou contundents per creure en aquest renovat projecte que torna a encapçalar des de la banqueta Josep Maria Raventós.
El nou CB Santfeliuenc vol demostrar que serà competitiu a la Lliga EBA 2014-2015
« El Santfeliuenc FC visita el filial més exigent El Santfeliuenc FC suma un punt de qualitat »